በዶክተር ሰኢድ ትንታኔ የኢትዮጵያ ምጣኔ ሐብት መነቃቃት የግል እና የመንግሥት ፍጆታ ጨምሯል። ኢትዮጵያውያን ከዕለታዊ ፍጆታዎች አልፎ ቅንጡ ቴሌቭዥኖች እና የእጅ ስልኮች ሸማች መሆናቸውን እየጠቀሱ "ገበያ መፈጠሩ ጥሩ ነው" የሚሉት ዶክተር ሰኢድ የአገሪቱ ምጣኔ ሐብት አንገብጋቢ ማሻሻያዎች ማድረግ ይጠበቅበታል ባይ ናቸው። ዶክተር ሰኢድ "በዚያ ልክ ማምረት የሚችል አገራዊ ተቋም መኖር አለበት። ወይም የውጭ ምንዛሪ ማስገባት አለብን። እንደዚህ አይነት የፍጆታ እቃዎችን ለምነን በምናመጣው እና በምንበደረው ገንዘብ" መሸመት አያወጣም ሲሉ ያስረዳሉ። ኢትዮጵያ በምጣኔ ሐብት ረገድ መዋቅራዊ ለውጥ ለማምጣት የአምራች ኢንዱስትሪው በፍጥነት ሊያድግ፤ ግብርና ሊዘምን እንደሚገባ አስረድተዋል።
